Adrian Fortescue (mučeník)

Blahoslavený Adrian Fortescue (*1476, Hertfordshire, Anglické kráľovstvo - †9. júl 1539, Tower Hill, Londýn, Anglické kráľovstvo) bol anglický šľachtic, pôsobil ako zmierovací sudca, bol rytierom Rádu svätého Jána z Jeruzalema, za odpor proti cirkevným reformám Henricha VIII. bol popravený. Pápež Lev XIII. ho vyhlásil za blahoslaveného, pamiatka na neho je 8. júla.

Narodil sa v šľachtickej rodine z dôb normanského záboru ako druhý syn sira Johna Fortescue of Punsborne Park a Alice Boleynovej, dcéry Geoffreya Boleyna, Lord Mayor of London, a tak bol ako bratranec spriaznený s Annou Boleynovou, anglickou kráľovnou a druhou manželkou Henricha VIII. Jeho predok Richard Silný bol nosičom štítu Viliama Dobyvateľa, ktorý ho nazýval "Le Fort-Escu", čo znamená Silný štít.

Väčšinu svojho života strávil v Oxfordshire v rodinnom sídle svojej manželky Stonor Park, kde pôsobil ako zmierovací sudca. Zúčastnil sa anglických vojen s Francúzskom v rokoch 1513 a 1523, v roku 1520 bol prítomný na stretnutí anglického kráľa Henricha VIII. a francúzskeho kráľa Františka I., ktoré vstúpilo do dejín ako Pole zlatého plátna. V roku 1532 bol vymenovaný za rytiera Rádu svätého Jána z Jeruzalema. V roku 1533 sa stal terciárom dominikánskeho rádu. V tom istom roku bol prítomný na korunovácii Anny Boleynovej, aj keď si bol vedomý, že jej manželstvo s kráľom nie je cirkevne platné, pretože pápež Klement VII., člen Rádu svätého Jána z Jeruzalema, odmietol povoliť Henrichov rozvod s Katarínou Aragónskou.

Odklon Henricha VIII. od Ríma vzbudil nesúhlas verných katolíkov a zároveň znamenal ich prenasledovanie. Vo februári 1539 bol zatknutý za vlastizradu za odpor proti cirkevným reformám kráľa. Bol odsúdený na smrť za "mnonásobne odpornú a hnusnú vlastizradu", t.j. za odmietnutie prísahy na zákon o supremácii, ktorý vyhlasoval anglického kráľa za hlavu cirkvi, a následne 9. júla 1539 sťatý na londýnskom Tower Hill.

Rád ho uctieva ako mučeníka od začiatku 17. storočia, pápež Lev XIII. ho 13. mája 1895 vyhlásil za blahoslaveného.

 Potomkovia 
Adrian Fortescue sa oženil dvakrát.

 S prvou manželkou Annou, dcérou sira Williama Stonora a Anny Nevillovej, dcéry Johna Nevilla, 1. markíza z Montagu, mal dve dcéry. Anna zomrela v roku 1518.
 Margaréta, manželka Thomasa Wentwortha, 1. baróna Wentwortha
 Františka, manželka Thomasa Fitzgeralda, 10. earla z Kildare
 S druhom manželkou Annou, dcérou sira Williama Reda, z Boarstallu, Buckinghamshire, a vdove po sirovi Gilesa Grevilla, mal troch synov a dve dcéry.
 sir John Fortescue, minister financií
 sir Thoman Fortescue, člen parlamentu za Wallingford
 sir Anthony Fortescue
 Alžbeta, manželka sira Thomasa Bromleyho, lorda kancelára
 Mária, ktorej syn bol Thomas Cavendish

Anna prežila svojho manžela a potom sa vydala za sira Thomasa Parryho, kontrolór kráľovskeho dvora kráľovnej Alžbety. V roku 1557 dostala do vlastníctva Great Washbourne.

 Referencie 

 Pozri aj 
 Blahoslavení a svätí Maltézskeho rádu

Kategória:Maltézski rytieri
Kategória:Blahoslavení a svätí Maltézskeho rádu
Kategória:Blahorečení Levom XIII.
Kategória:Anglickí katolícki blahoslavení
Kategória:Katolícki svätci majúci sviatok 8. júla
Kategória:Katolícki svätci majúci sviatok 9. júla
Kategória:Popravení za Henricha VIII.
Kategória:Deväť mučeníkov z Anglicka a Walesu
Kategória:Fortescueovci